Andri Snær Magnason

Andri Snær Magnason (fæddur 14. júlí 1973) er íslenskur rithöfundur.


 Ævi 
Andri útskrifaðist frá eðlisfræðibraut Menntaskólans við Sund, nam svo íslensku í Háskóla Íslands og útskrifaðist þaðan með BA-próf árið 1997.

Fyrsta útgefna verk Andra var ljóðabókin Ljóðasmygl og skáldarán árið 1995. Eftir fylgdi ljóðabókin Bónusljóð og smásagnaheftið Engar smá sögur.  Þekktasta verk Andra er þó líklegast barnabók hans og leikritið Sagan af bláa hnettinum og hefur bókin verið þýdd á meira en þrjátíu tungumál. Andri gaf einnig út skáldsöguna LoveStar sem var metsölubók árið 2002 og hlaut fjölda verðlauna.

Í mars 2006 gaf Andri Snær svo út bók sína Draumalandið - sjálfshjálparbók handa hræddri þjóð, sem hefur selst gríðarvel og fengið mikla fjölmiðlaathygli. Í bókinni beinir Andri Snær spjótum sínum að stjóriðjustefnu íslenskra stjórnvalda og ásakar hana um hugmyndaleysi í atvinnumálum. Fyrir bókina fékk hann íslensku bókmenntaverðlaunin 2006. Andri Snær leikstjýrði kvikmynd sem var gerð upp úr verkinu ásamt Þorfinni Guðnasyni en sú mynd fékk Eddu verðlaun sem heimildarmynd ársins árið 2009.

Árið 2013 kom út ævintýrið Tímakistan sem hlaut Íslensku bókmenntaverðlaunin í flokki barna og unglingabókmennta. Næsta verk hans var Sofðu ást mín sem kom út árið 2016. Um tímann og vatnið kom út árið 2019 en sú bók hefur verið gefin út á tæplega þrjátíu tungumálum og hlaut meðal annars hin ítölsku Tiziano Terzani verðlaun árið 2021.  

Andri Snær hefur auk þess starfað með hönnuðum, arkitektum og umhvefisverndarsamtökum. Hann leikstýrði og framleiddi heimildarmyndirnar Þriðji Póllinn og Apausalypse, ásamt Anni Ólafsdóttur. 

Forsetaframboð
Í byrjun apríl 2016 boðaði Andri Snær til fundar í Þjóðleikhúsinu þar sem hann ákvað að bjóða sig fram til forseta Íslands í forsetakosningunum 2016. Áherslur hans voru hálendisþjóðgarður, ný stjórnarskrá og að rækta tungumál í landinu.Andri Snær í forsetaframboð Rúv, Skoðað 12. apríl, 2016. Hann hlaut 14,26% atkvæða. 

 Tenglar 
 Heimasíða Andra Snæs
 Í landi hinna klikkuðu karlmanna, grein eftir Andra sem birtist einnig í Fréttablaðinu 11. september 2010

 Verk 
 Bækur 
1995 - Ljóðasmygl og skáldarán (útg. Nykur)
1996 - Bónusljóð  (útg. Bónus)
1996 - Engar smá sögur (útg. Mál og menning)
1999 - Sagan af bláa hnettinum ((útg. Mál og menning)
1999 - Maður undir himni, um trú í ljóðum Ísaks Harðarsonar (útg. Háskólaútgáfan 1999)
2002 - LoveStar (útg. Mál og Menning)
2003 - Bónusljóð 33% meira
2006 - Draumalandið - sjálfshjálparbók handa hræddri þjóð (útg. Mál og Menning)
2013 - Tímakistan (útg. Mál og menning)
2016 - Sofðu ást mín (útg. Mál og menning)
2017 - Neðanjarðarkrókódílarnir í Árósum / De underjordiske krokodiller i Arhus (útg. Image.)
2017 - Bónusljóð 44% meira
2019 - Um tímann og vatnið (útg. Mál og menning)
2025 - Jötunsteinn (útg. Mál og menning)

 Leikrit 
 1999 - Náttúruóperan (Leikfélag MH)
 2001 - Blái hnötturinn (Þjóðleikhúsið)
 2001 - Hlauptu Náttúrubarn (Útvarpsleikhúsið)
 2004 - Úlfhamssaga  (Hafnarfjarðarleikhúsið/Annað svið)
 2007 - Eilíf Hamingja í samvinnu við Þorleif Örn Arnarsson (Borgarleikhúsið/ Lifandi Leikhús)
 2009 - Eilíf Óhamingja - í samvinnu við Þorleif Örn Arnarsson (Borgarleikhúsið/ Lifandi Leikhús)

 Tónlist 
 1998 - Raddir (Smekkleysa/Stofnun Árna Magnússonar) 
 1999 - Flugmaður - ljóðadiskur með Múm  (Leiknótan)

 Kvikmyndir 
 2009 - Draumalandið heimildarmynd, leikstjórn ásamt Þorfinni Guðnasyni (Ground Control Productions)
 2020 - Þriðji Póllinn, leikstjórn ásamt Anni Ólafsdóttur (Elsku Rut Productions)
 2021 - Apausalypse (Tídægra) ásamt Anni Ólafsdóttur (Elsku Rut Productions)

 Helstu verðlaun 
 1999 - Íslensku Bókmenntaverðlaunin - Sagan af bláa hnettinum
 2002 - Menningarverðlaun DV - LoveStar
 2006 - Íslensku Bókmenntaverðlaunin - Draumalandið - Sjálfshjálparbók handa hræddri þjóð
 2009 - Eddan - Heimildarmynd ársins - Draumalandið
 2009 - Kairos Award
 2013 - Phillip K. Dick Honorary Mention - LoveStar
 2013 - Íslensku Bókmenntaverðlaunin - Tímakistan
 2014 - Vestnorrænu Barnabókaverðlaunin - Tímakistan
 2014 - UKLA Award - Sagan af bláa hnettinum
 2016 - La grand Prix l'imaginaire - LoveStar
 2021 - Verðlaun Rithöfundasjóðs RÚV
 2021 - Premia Tiziano Terzani - Um tímann og vatnið

Tilvísanir

Flokkur:Íslenskir rithöfundar
Flokkur:Íslenskir barnabókahöfundar
Flokkur:Íslenskir aðgerðasinnar
Flokkur:Íslenskir náttúruverndarsinnar
Flokkur:Frambjóðendur til embættis forseta Íslands 2016

Flokkur:Handhafar íslensku bókmenntaverðlaunanna
Flokkur:Stúdentar úr Menntaskólanum við Sund